URDHËR 
Nr. 197, datë 18.3.2024

PËR NJË SHTESË NË URDHRIN NR. 11, DATË 14.1.2022, “PËR NJË PLAN MENAXHIMI SHUMËVJEÇAR PËR NJË SHFRYTËZIM TË QËNDRUESHËM TË REZERVAVE TË PELAGJIKËVE TË VEGJËL NË DETIN ADRIATIK (NËNZONAT GJEOGRAFIKE 17 DHE 18) [REKOMANDIMI I GFCM/44/2021/20]”

Në mbështetje të pikës 4, të nenit 102, të Kushtetutës, të shkronjave “a” dhe “b”, të pikës 1, të nenit 3 të Marrëveshjes, “Për krijimin e Komisionit të Përgjithshëm të Peshkimit për Mesdheun”, të ratifikuar me ligjin nr. 9093, datë 3.7.2003, të neneve 13 dhe 14, të ligjit nr. 64, datë 31.5.2012, “Për peshkimin”, të ndryshuar,

URDHËROJ:

Në urdhrin e ministrit nr. 11, datë 14.1.2022, “Për një plan menaxhimi shumëvjeçar për një shfrytëzim të qëndrueshëm të rezervave të pelagjikëve të vegjël në detin Adriatik (nënzonat gjeografike 17 dhe 18) [Rekomandimi i GFCM/44/2021/20], bëhet shtesa si vijon:
1. Pika 1 riformulohet si më poshtë:
“1. Zbatimin e rekomandimit GFCM/44/2021/20 të Komisionit të Përgjithshëm të Peshkimit për Mesdheun, “Për një plan menaxhimi shumëvjeçar për një shfrytëzim të qëndrueshëm të pelagjikëve të vegjël në detin Adriatik (nënzonat gjeografike 17 dhe 18)” dhe rekomandimit GFCM/46/2023/5, “Për zgjatjen e regjimit tranzitor të peshkimit dhe vendosja e një limiti zëniesh për vitin 2024, për pelagjikët e vegjël në detin Adriatik (nënzona gjeografike 17 dhe 18)”, bazuar nga rekomandimi GFCM/44/2021/20, që i bashkëlidhen këtij urdhri dhe janë pjesë përbërëse e tij”.
2. Për zbatimin e këtij urdhri ngarkohen Drejtoria e Politikave dhe Programeve të Peshkimit dhe Akuakulturës në Ministrinë e Bujqësisë dhe Zhvillimit Rural dhe Drejtoria e Shërbimeve të Peshkimit dhe Akuakulturës.
Ky urdhër hyn në fuqi menjëherë dhe botohet në Fletoren Zyrtare.

MINISTËR I BUJQËSISË DHE ZHVILLIMIT RURAL
  Anila Denaj

REKOMANDIMI GFCM/46/2023/5
PËR ZGJATJEN E REGJIMIT TRANZITOR TË PESHKIMIT DHE VENDOSJA E NJË LIMITI ZËNIESH PËR VITIN 2024 PËR PELAGJIKËT E VEGJËL NË DETIN ADRIATIK (NËNZONA GJEOGRAFIKE 17 DHE 18), BURUAR NGA REKOMANDIMI GFCM/44/2021/20

Komisioni i Përgjithshëm për Peshkimin në Mesdhe (KKPM/GFCM),
Duke marrë parasysh se qëllimi i Marrëveshjes për themelimin e Komisionit të Përgjithshëm të Peshkimit për Mesdheun (Marrëveshja e GFCM-së) është të sigurojë ruajtjen dhe përdorimin e qëndrueshëm të burimeve të gjalla detare, në nivel biologjik, social, ekonomik dhe mjedisor, në zonën e zbatimit të GFCM-së;
Duke kujtuar që në arritjen e qëllimit të Marrëveshjes së GFCM-së, GFCM-së do të miratojë rekomandime për masat e ruajtjes dhe të menaxhimit, që synojnë sigurimin e qëndrueshmërisë afatgjatë të aktiviteteve të peshkimit, me qëllim ruajtjen e burimeve të gjalla detare dhe qëndrueshmërinë ekonomike dhe sociale të peshkimit dhe që në miratimin e rekomandimeve të tilla, GFCM-ja do t’iu kushtojë vëmendje të veçantë masave për të parandaluar mbipeshkimin dhe për të minimizuar hedhurinat, si dhe ndikimet e mundshme në peshkimin artizanal dhe komunitetet lokale;
Duke marrë parasysh këshillat e fundit shkencore, të miratuara nga Komiteti i Këshillimit Shkencor për Peshkimin (KKSHP/SAC) në sesionin e tij të 23-të, që tregojnë një mbishfrytëzim të vazhdueshëm për të dyja resurset kyçe të pelagjikëve të vegjël në detin Adriatik;
Duke marrë parasysh Këshillin e SAC-it, për të vendosur dimensionet minimale (Minimum Conservation Reference Size, MCRS), në përputhje me gjatësinë në të cilën 50% e popullatës është e pjekur seksualisht, për sardelen dhe açugen në detin Adriatik, sipas rekomandimit GFCM/44/2021/20, “Për një plan menaxhimi shumëvjeçar për një shfrytëzim të qëndrueshëm të pelagjikëve të vegjël në detin Adriatik (nënzonat gjeografike 17 dhe 18)”;
Duke kujtuar paragrafin 12 të rekomandimit GFCM/44/2021/20, “Për një plan menaxhimi shumëvjeçar për një shfrytëzim të qëndrueshëm të pelagjikëve të vegjël në detin Adriatik (nënzonat gjeografike 17 dhe 18)”, i cili përcakton se GFCM duhet të sigurojë zgjatjen me një vit të periudhës tranzitore në rast se vlerësimi i Strategjive Menaxhuese (Management Strategy Evaluation MSE) dhe vlerësimi i sardeles nuk janë përfunduar më 2023-shin;
Duke kujtuar nevojën për të shtuar një limit zëniesh tranzitore për vitin 2024, i cili nuk është miratuar në rekomandimin GFCM/44/2021/20;
Miraton, në përputhje me dispozitat e neneve 5b, 8b dhe 13 të marrëveshjes me GFCM-në, rekomandimin e mëposhtëm:
1. Mbështetur në parashikimet e paragrafit 12-të të rekomandimit GFCM/44/2021/20, regjimi tranzitor i peshkimit do të zgjatet me një vit dhe do të përfundojë më 31 dhjetor 2024.
2. Mbështetur në parashikimet e paragrafit 12-të të rekomandimit GFCM/44/2021/20 dhe bazuar në këshillat e SAC-it, duhet të miratohet një limit zëniesh për vitin 2024.
3. Mbështetur në situatën e vazhdueshme të mbishfrytëzimit i të dy stockeve pelagjike, bazuar në këshillat shkencorë më të fundit të SAC-it dhe objektivin për të arritur MSY për të dyja stocket, GFCM duhet të vazhdojë reduktimin e aplikuar në vitin 2023 dhe prezantojë për vitin 2024 reduktimin e limitit të zënieve me 5% për açugen dhe 9% për sardelen, në përputhje me limitin e zënieve të miratuar më 2023-in. Në këtë linjë, limiti i zënieve i kombinuar për açugen dhe sardelen janë përcaktuar për vitin 2024 në shtojcën 1.
4. Dimensionet minimale të lejuara për t’u peshkuar për të dy stocket e pelagjikëve të vegjël në detin Adriatik duhet të jenë:
- 9 cm gjatësia e përgjithshme (TL) për Açugen (Engraulis encrasicolus);
- 11 cm gjatësia e përgjithshme (TL) për sardelen (Sardina pilchardus).
5. Ndalohet zënia, mbajtja në bordin e anijes, transbordimi, transferimi, zbarkimi, magazinimi, tregtimi, hedhja në treg ose për konsum nga peshkatarët profesionit, të individëve të stockeve kryesore të pelagjikëve të vegjël, nën dimensionet e përcaktuara në paragrafin 4.
6. Pa paragjykuar parashikimet e paragrafit 5 dhe kur një sistem për të shmangur hedhurinat dhe detyrimi për të zbarkuar të gjitha zëniet është miratuar nga një palë kontraktuese (CPC), kapiteni i anijes së peshkimit nuk duhet të hedhë në det këto zënie, dhe duhet të zbarkojë peshkun e zënë, pavarësisht dimensioneve të peshkut, në përputhje me masat e miratuara nga kjo CPC. Të gjitha sasitë e zbarkuara do të regjistrohen dhe nuk duhet të hidhen në treg dhe përdorur për konsum njerëzor.
7. Në përjashtim të paragrafëve 4, 5 dhe 6 dimensionet minimale nuk do të aplikohen për peshkimin tradicional të të vegjëlve të sardeles me përdorimin e tratave të krahut në Gjirin e Kotorit (Boka Kotorska Bay).

SHTOJCA 1

